Vraag: EKS SE MA WIL ROMANSE RED
’n Ruk gelede het ek ’n verhouding verbreek met ’n ou met wie ek ’n paar maande lank uitgegaan het. Hy is ’n regte mamma-se-seuntjie.
Ek is in my laat 20’s en hardwerkend. Sy ma werk saam met my en het al vantevore in ons sake in­gemeng. Ons is op goeie voet uitmekaar, maar daarna het sy ma besluit om almal by ons lewe te betrek.
Kollegas, familie en vriende vra heeltyd wanneer ons weer bymekaar gaan uitkom. Ek voel al ek wil wegloop.
Ek het intussen iemand nuuts ontmoet, maar dit is nog nie ’n geskikte tyd vir ons om ons verhouding bekend te maak nie
Deur: M op S08 Maart 2019 4166 keer gelees
’n Verhouding met ’n onvolwasse man wat van sy ma oorafhanklik is, stel uitsonderlike eise. Sy sal hom tot elke prys gelukkig wil hou.
As hy laat blyk het dat hy graag sy verhouding met jou wil hervat, sal sy haar bes doen om jou weer nader te trek.
Sulke ma’s probeer nie net hul seun se lewe beheer nie, maar ook dié van mense na aan hom.
Om dié rede sal dit nie help om grense vir haar optrede neer te lê nie. Sy dink dalk jy behoort gevlei te voel dat sy wel jul verhouding goedkeur en wil hê julle moet weer saam wees.
Wanneer kollegas, familielede en ander mense jou oor ’n moontlike versoening pols, sê julle is op goeie voet uitmekaar, maar jul verhouding is verby en jy het reeds met jou lewe aangegaan. Die boodskap sal dan wel sy ma se ore bereik.
As dit nie help nie, sal jy jou eks moet oorreed om self sy ma in te perk. Hy moet by haar tuisbring dat jul verhouding verby is.
Voer ’n gesprek met hom om seker te maak sy respekteer die grense wat jy stel.